নিজস্ব প্রতিবেদন: হাতে আর মাত্র ৬  মাস। অক্টোবরে বোধন হবে ইস্ট-ওয়েস্ট মেট্রোর প্রথম পর্যায়ের যাত্রাপথের। তার আগেই কলকাতায় পৌছে গিয়েছে অত্যাধুনিক রেক। আজ অর্থাত্ বুধবার পরীক্ষামূলক যাত্রা করল ইস্ট-ওয়েস্ট মেট্রোর নতুন রেক।  ২রা অক্টোবর জাতির জনকের জন্মদিন। ওই দিন বাংলার মুকুটে জুড়তে চলেছে নয়া পালক। চালু হচ্ছে ইস্ট-ওয়েস্ট মেট্রোর প্রথম পর্যায়ের যাত্রাপথ। সল্টলেক স্টেডিয়াম থেকে সেক্টর ফাইভ পর্যন্ত চলবে মেট্রো। বুধবার পরীক্ষামূলকভাবে চলল মেট্রোর নতুন অত্যাধুনিক রেক।  ইস্ট-ওয়েস্ট মেট্রোর অত্যাধুনিক এসি রেকে থাকছে ৬টি কোচ। ঘণ্টায় ৮০ কিলোমিটার বেগে ছুটবে। নতুন রেকে অনায়াসে হুইল চেয়ারে প্রবেশ করতে পারবেন যাত্রীরা। অত্যাধুনিক এই রেকের আরেক বিশেষত্ব এটি স্বয়ংক্রিয়। অর্থাত্‍ চালকের সাহায্য ছাড়াই দিব্যি দৌড়বে রেক। থাকছে ইন্টারকমের ব্যবস্থা। বিপদের আঁচ পেলে টক ব্যাকে চালকের সঙ্গে কথা বলতে পারবেন যাত্রীরা। শুধু, যাত্রী স্বাচ্ছন্দ্য-সুবিধা নয়। নয়া এই রেকে সুরক্ষার দিকেও কড়া নজর রাখা হচ্ছে।  মেট্রোর সিপিআরও ইন্দ্রাণী বন্দ্যোপাধ্যায় বলেন, ''রেললাইনে ঝাঁপ দিয়ে আত্মহত্যার ঘটনা রোখা যাবে। প্রতিটি প্ল্যাটফর্মে থাকবে স্ক্রিন ডোর। ট্রেন আসার পর খুলবে ওই স্বয়ংক্রিয় দরজা।'' আগামি কয়েকদিনের মধ্যে আরও চারটি রেক এসে পড়বে শহরে।